Den store brand i Stenbjerg Klitplantage, der er en del af Nationalpark Thy, er efterhånden ved at være under kontrol. Men der er meget af plantagen, der er gået til under branden. - Status er, at vi har rimelig godt styr på branden nu. Den er indkredset. Men vi har lige et lille ”hot spot” på 20 gange 30 meter, som vi skal have slukket ned. For det er faktisk på den forkerte side af vores standsningslinje. Så status er, at det er cirka 20 hektar, der er brændt, siger Henrik Gade, der er indsatsleder ved Nordjyllands Beredskab. Nordjyllands Beredskab fik meldingen om brand i Stenbjerg Klitplantage klokken 13.41. 75-80 brandfolk og helikopter Siden meldingen har mange folk arbejdet på at stoppe branden. Den første melding lød på 30-35 brandfolk, men der blev efterfølgende hentet flere folk ind, så branden kunne stoppes. - Vi har trukket på hjælp fra blandt andet Beredskabsstyrelsen, vi har trukket på hjælp fra naboberedskab, og så har vi også trukket på hjælp fra fem-seks af vores egne stationer for at støtte op om indsatsen herude, siger Lars Ørndal, indsatsleder ved Nordjyllands Beredskab. Senere på dagen blev der ligeledes kaldt en helikopter ind, så der kunne dannes overblik over brandens omfang. - Jeg havde droner for at få overblik, fordi det er rigtig godt som indsatsleder at få overblik, så vi kan se, hvor der skal sættes ind rent taktisk. Men det blæste for meget, og så får vi helikopteren op og kommer alle sammen op at sidde i den. Så kunne vi få overblik og lave indsatsen efter det, siger Henrik Gade. Vindretning fik branden til at sprede sig Branden har bevæget sig fra den lave vegetation og højere op. Her er det blevet tættere og mere ufremkommeligt, og derfor måtte Beredskabsstyrelsen bruge køretøjer til at lægge træer ned. Men til aften lyder meldingen altså, at der er ved at være godt styr på branden. Derfor håber Nordjyllands Beredskab på, at natten bliver uden de store problemer. - Vi håber, at vi kan få den dæmpet så meget, så flammerne er slukket, så vi kan køre natten over med brandvagt og så køre på igen i de lyse timer i morgen tidlig, siger Henrik Gade. Branden startede mellem vandet og Istrupvej, der er den første vej, man møder fra vandet.

Referat:
Beredskabsstyrelsen, naboberedskab og fem-seks af Nordjyllands Beredskabs egne stationer har hjulpet med slukningsarbejdet.